Tisztelt Igazgatóság, kedves Munkatársaim!

A 2022-23-as évad műsortervével kapcsolatosan szeretnék javaslatot tenni.

Amikor elindítottuk a Tamási-emlékévet, célunk az volt, hogy a nagy erdélyi mester művei megmaradjanak a magyar színházi közgondolkodásban. Ezért igyekeztük felébreszteni a fiatalokban a kíváncsiságot Tamási színdarabjai iránt, ezért hirdettünk nekik színháztörténeti versenyt, rendeztük meg nagy sikerrel a magyar kultúra napján - az Ádámok és Évák Ünnepén - a diákszínjátszók bemutatóit életművének kiemelkedő darabjaiból.

Javaslom, hogy az emlékév csúcspontjaként egy méltatlanul elfejtett színdarabját mutassuk be a nemzet színházában.

Éppen 75 évvel ezelőtt, 1947. január 30-án állította színre Both Béla rendező Tamási művét, a ***Hullámzó vőlegény***t a Nemzeti Kamaraszínházában. Úgy érzem, megérett az idő arra, hogy újjászülessen a Nemzeti színpadán ez a nagyszerű darab. Szeretném, ha magát az előadást is az újjászületés, az ünnepi megtisztulás gondolata hatná át. A nézők elé tárnánk, hogy szilveszter éjszakáján egy kényszerű leánykérésből hogyan fordulhat "vidám oldalára" a világ. Megmutatnánk, hogy létezik a sötétségből a világosságba való kijutás, hogy legyőzhetők a démonok, és a beköszöntő új évvel egy új élet is kezdődik. Tanúi lehetnek annak, hogy az emberek "dugó nélkül", őszintén ki merik mondani az igazságot. Megértik, hogy egy beavatási szertartás részeseivé válnak maguk is, hiszen egy művész megtisztulásáról, önmagára találásáról is szól a darab.

A *Hullámzó vőlegény* cselekménye nem egyszerűen a mese világában, hanem a valóságot „irrealitással mélyített, csodákkal színezett parasztfaluban” játszódik. Ahogyan Tamási fogalmazott: „A tiszta lelkiismeret szavának akartam szabadságot adni, és meg akartam mondani azt, hogy *szellemi erkölcs nélkül nincs békességes boldogulás, sőt semmiféle maradandó boldogulás nincs.*”

A dráma során végigkövethetjük Bodrogi Antal, a tehetséges, de elszegényedett keramikus történetét. A férfi lehetőséget kap, hogy gazdag nőt vegyen feleségül, ezáltal anyagi jólétben éljen, az asszony azonban csúf és idős, Antalt pedig semmiféle érzelmi szál nem köti hozzá. A másik „választási lehetősége” a szépséges, de szegény unokahúg, Bogyó. A dráma a szív győzedelmeskedésével zárul, ugyanis Antal Bogyót választja, ezáltal saját művészetébe, tehetségébe vetett hitét is visszanyeri.

De miért is gondolom, hogy ez egy jó választás lenne?

Amellett, hogy a vígjáték igen népszerű műfaj mind a fiatalok, mind az idősebbek számára, a darab igen fontos, aktuális üzenetet hordoz. Igyekezzünk a minket körülvevő világ számára szerényen, de önmagunk számára gazdagon élni mindennapjainkat. A külsőségek helyett a belső tartalomra fókuszáljunk. A szerepek kiváló lehetőséget nyújtanak színészeink kibontakozásra, akik egyéni színeket, árnyalatokat mutathatnak be a jellemek megformálásakor. A színpadi játékot az egyszerű, tiszta, népi gondolkodás formálja, akár a mezők illatos virágait, ugyanakkor a lélek mélyében, komoly, szinte komor értelmük is van.

Ezért gondolom, hogy ezt a tiszta emberség utáni vágyat, a székely góbéságot, a csavaros észjárást és a népköltészet legszebb színeit ötvöző művet kellene színre vinnünk a Tamási-év zárásaként.

Javaslom tehát a Hullámzó vőlegény című bemutatását a Nemzeti Színházban.

Köszönettel:

Ároni Tamás, dramaturg